Tallinna suuremate äriühingute juhid ja juhatuse liikmed teenivad linnapea Jüri Ratasest ja Tallinna abilinnapeadest 10 000–15 000 krooni kuus rohkem.
Kui linnapea Jüri Ratase ja linnavolikogu esimehe Toomas Vitsuti kuupalk küünib 36 400 kroonini, siis näiteks hiljuti Lääne-Tallinna keskhaiglat juhtima asunud Boris Kirt teenib sama ajaga juba lisatasude ja hüvitisteta 47 000 krooni, kirjutab Postimees.
Tallinna autobussikoondise juhatuse esimehe Mati Mägi ning trammi- ja trollibussikoondise juhatuse esimehe Toomas Sepa kuupalk on aga 45 000 krooni.
Lisaks põhipalgale saavad nii linna- kui ka äriühingute juhid lisatasusid ja preemiaid ning 2005. aasta andmetel oli suurima teenistusega linnafirma juht Toomas Sepp, kes aastas teenis 630 000 krooni ehk 52 500 krooni kuus.
Tallinna abilinnapeade kuupalk on 30 800 krooni, millele lisandub kuni paar tuhat krooni töö eest linna ettevõtete ja sihtasutuste nõukogudes.
Tallinna linnavalitsuse liikmetest teenis mullu linnalt kõige enam palka kümme ja pool kuud linnapea ametit pidanud endine meer Tõnis Palts, kes koos lisatasudega sai 414 000 krooni ehk umbes 39 000 krooni kuus.